Ons het 'n koning nodig - www.bybelkennis.co.za
by Coen Slabber · Published 29/01/2016 · Updated 24/12/2015
"A Christian separated from the communion of the saints would not be a Christian at all."–Karl Barth
Almal wil 'n koning wees – by die werkplek of ons huis of waar ook al. Konings staan bo ander mense. Hulle word geloof en geëer deur diegene om hulle. Adan en Eva is deur God aangestel as heersers oor sy koninkryk. Hulle was volkome in beheer van hulle gebied. Hulle was aan niemand verantwoordelik nie – amper niemand nie. Daar was steeds 'n Koning op sy troon. Ten spyte van al hulle voorregte was daar tog 'n beperking op hulle – die boom van die kennis van goed en kwaad. Hy was 'n goeie, liefdevolle Koning. Hulle eet van die vrugte en verloor alles wat hulle gehad het.
Die koning wat die mense wou gehad het
In 1 Samuel 8 lees ons dat Israel, soos die nasies om hulle, ook 'n koning wou gehad het. Ten spyte van God se waarskuwings was hulle vasbeslote – hulle wou 'n koning hê. God gee hulle hulle begeerte – Saul word koning. Saul en sy opvolgers as konings het misluk. Selfs Dawid, die man na God se hart, het misluk. Die mense wou 'n koning in plaas van die Koning gehad het, en hulle het die prys daarvoor betaal.
Loof God, want ons Koning, Jesus Christus, stap in die geskiedenis van die mens in. Die menswording is 'n bewys dat God nie van sy mense wat swaargekry het, vergeet het nie.
Die Koning wat mense nodig gehad het
Ons soek 'n koning. Ons kyk na onvolmaakte mense om ons volmaak te lei. Dit sal nooit werk nie. Soos Israel kyk ons nooit na die Koning wat ons reeds het nie. Hy is regverdig, liefdevol en genadig; Hy kan nie omgekoop word nie; Hy doen nie alleen goed nie – Hy is goed.
Ons is voortdurend in opstand teen Hom, maar Hy het ons steeds lief. Hy verwelkom ons steeds aan sy tafel. Kom ons gaan dan met vrymoedigheid na die genadetroon, sodat ons barmhartigheid en genade ontvang en so op die regte tyd gered kan word (Hebreërs 4:16).
Soos die sterrekykers uit die ooste gesê het, moet ons ook sê: Waar is Hy wat as koning van die Jode gebore is? Ons het sy ster sien opkom en ons het gekom om aan Hom hulde te bewys (Matteus 2:2). Hy was Koning, maar het vir sy mense die slagveld betree. Sy dood beteken dat die dood dood is; sy oorwinning is ons oorwinning; sy koninkryk is ons koninkryk.
Hy is die Koning wat ons nodig het. Hy is die antwoord op elke vraag van ons; Hy is die Koning na wie ons verlang het; Hy is die Koning wat ons reeds het.